**Stručný popis projektu MAKE A CHANGE**

Koordinátor: SAPS, n.o., Prešov, Slovensko

Realizácia: 13.3.2016 – 19.3.2016

Výstupy: 2 nástroje (jazykové mutácie)

* Dotazník (do 20 otázok)
* Manuál (stručný návod + príklady na identifikáciu základných typov memorovania)

Počet účastníkov: 25

Školitelia z oblasti: psychológie, koučingu a rozvoja osobnosti, jazykového vzdelávania pre špeciálne účely, metodológie a didaktiky

**Téma:**

Projekt je reakciou na skúsenosti, ktoré máme s neformálnym jazykovým vzdelávaním. Ide nám hlavne o potreby na strane učiteľa a žiaka. Vnímame, že práve tento vzťah je nosný v procese mimoškolského vzdelávania a že je dôležité, aby proces neformálneho jazykového vzdelávania nekopíroval postupy a časté chyby jeho formálnej podoby.

Projekt ***Make a Change (Zmeň to***) si dáva za cieľ *vytvoriť dva nástroje*, ktoré vhodným použitím prispejú k zefektívneniu práce učiteľa a žiaka. Projektovou aktivitou bude 6 dňový tréning kombinovaný s tvorivou dielňou. Počas tréningovej fázy budú prebiehať *školenia v oblasti koučingu* (identifikácia motivácie), *psychológie* (typy pamäte – vizuálna, zvuková alebo sémantická), *metodológie* (metodika výučby a tiež učenia sa) a *jazykového vzdelávania* (druhý cudzí jazyk, cudzí jazyk pre minority). Účastníci budú nie len teoreticky školení, ale budú mať možnosť vyskúšať si a *natrénovať techniky* potrebné pre ich každodennú prácu. Párové aktivity budú natáčané a video materiál bude použitý pri analýze prípadných chýb. Počas posledných dvoch dní aktivity bude prebiehať workshop počas ktorého chceme *pripraviť dva hore uvedené nástroje –* ***dotazník a manuál*.** Dotazník bude slúžiť učiteľom pri identifikácii motivácie mladých ľudí (žiakov, študentov, apod.) a umožní im tak efektívne reagovať na ich konkrétne potreby. Manuál bude nástrojom pri identifikácii typu žiaka, teda toho, aký kanál využíva najefektívnejšie v procese zapamätávania si.

Tento projekt má okrem naplnenia svojej obsahovej podstaty za cieľ tiež vytvoriť zázemie a východiská pre projekt Strategického partnerstva, ktorý chceme realizovať v rokoch 2016 – 2018.